Siiani ei ole Eesti Vabariigil veel ühtki saatkonda 4. büroo töövaldkonda kuuluvates  riikides. Vahel on nalja heidetud, et tegu on nn "kolmanda maailma" bürooga, ent see lihtsustamine on kohatu. Aasias ja Aafrikas paikneb üheaegselt nii arenguriike kui ka maailma juhtivate tööstusriikide hulka kuuluvaid maid.    Enamus 4. büroo töövaldkonda kuuluvate riikide Eestit katvaid saatkondi paikneb meie naaberriikides, peamiselt Helsingis, Stockholmis, aga ka Moskvas, Riias ja Vilniuses. Kuveidi suursaadik resideerib Bonnis. Tallinnas on saatkonnad avanud Jaapan ja Hiina Rahvavabariik. Kõige  tihedamad kontaktid on olnud Jaapani, Hiina, Austraalia, Iisraeli, India ja Lõuna-Korea saatkondadega. Ka teiste välisriikide esindustega on suhted olnud head, mis tõotab edasist soodsat koostööd.    1995. aasta tähtsamaks sündmuseks võib pidada Vabariigi Presidendi visiiti Mehhikosse.      Euroopa Liidu rühm    Euroopa Liidu rühm (ELR) on eraldiseisev üksus välisministeeriumi struktuuris, mis koordineerib Euroopa Liidu ja Eesti Vabariigi vahelisi suhteid  välispoliitilisel tasandil. Samas on ELR ka välisministeeriumi-poolne kontaktorgan koostööks teiste Eesti Vabariigi ministeeriumide ja ametkondadega, mis on kaasa haaratud integreerumisse Euroopa Liiduga.    ELR ülesandeks on koordineerida välisministeeriumi sisetegevust Euroopa Liiduga integreerumise suunas ning töötada välja vastavad seisukohad. 1995. aasta esimesel poolel oli rühma põhiülesandeks koordineerida ja valmistada ette Eesti delegatsiooni seisukohti läbirääkimistel EL-iga Euroopa lepingu üle, mis  sõlmiti 12. juunil 1995. Lepingu sõlmimise järel on ELR-i ülesandeks jäänud ratifitseerimisprotseduuride jälgimine. Rühma ülesannete hulka kuulub ka informatsiooni vahendamine seoses Eesti osalemisega struktuurses dialoogis, mida EL peab assotsieerunud Kesk- ja Ida-Euroopa riikidega, ja algava Euroopa Liidu valitsustevahelise konverentsi (IGC) jälgimine.    Välisministeeriumi raames on rühmal tihe koostöö poliitika ja välismajanduspoliitika osakondadega, samuti ka Brüsselis asuva suursaatkonnaga.  ELR peab ka tihedat kontakti teiste ministeeriumide ja ametkondadega ning euroreformiministri kantseleiga, suhtleb regulaarselt Euroopa Liidu liikmesriikide ja nende Eestis asuvate esindustega.    ELR-i juhatajaks on olnud Taavi Toom alates rühma loomisest 1. jaanuaril 1995. Ta on ka assotsieerunud Euroopa korrespondent, kelle ülesandeks on vastava kommunikatsioonivõrgu kaudu suhelda nii EL-i liikmesriikide kui assotsieerunud maade välisministeeriumidega, esitamaks Eesti seisukohti EL-i  puudutavates küsimustes.    Rühma kuulus 1995. aastal ka kaks referenti.      Poliitika planeerimise rühm    Poliitika planeerimise rühma (PPR) põhiülesandeks on analüüside ja arenguprognooside koostamine Eesti välispoliitikale erilist huvi pakkuvatel teemadel. Seega jääb PPR üldjuhul kõrvale välisministeeriumi igapäevasest operatiivtööst, täites abistavat rolli ministeeriumi töösuundade kavandamisel ning otsuste ettevalmistamisel. Erandiks on siin rühma traditsiooniline  kõrvalfunktsioon välisministri kõnetekstide ettevalmistamisel.    PPR-is koostatavate analüüside peamiseks tarbijaks on välisministeeriumi juhtkond. Johtuvalt teemast võidakse neid teadmiseks saata ka teistele välisministeeriumi allüksustele ja Eesti välisesindustele, samuti teistele riigiasutustele ning põhiseaduslikele institutsioonidele.    Lisaks üldkättesaadavatele allikatele toetub PPR informatsioonile ja ekspertiisile, mida saadakse töösoleva teema parimatelt tundjatelt Eesti  välisteenistuses ning ka mujalt.    Poliitika planeerimise rühma töö saab olla efektiivne üksnes tihedas kontaktis välispoliitilise mõtte arenguga meid ümbritsevas maailmas. Sel eesmärgil on PPR-i diplomaadid võimalust mööda osalenud nii otseseid kolleege kui teadlasi haaravatel rahvusvahelistel foorumitel, esitades seal ka Eesti vaateid ning luues isiklikke kontakte bilateraalse koostöö huvides. Märkimisväärse arenguna on PPR taganud Eesti osalemise Euroopa arengusuundi ning julgeolekut käsitlevates  ühisprojektides nii WEU kui EU raames.    1995. aastal oli PPR-i koosseisus neli töötajat.      Diplomaatilise julgeoleku büroo    Diplomaatilise julgeoleku büroo on loodud 1995. a kevadel. Sel aastal oli büroos üks töötaja. Vajadus büroo järgi tekkis seoses välisesinduste võrgu laienemisega, mistõttu ei olnud enam võimalik välisministeeriumile vajaliku konfidentsiaalse informatsiooni hulka endist viisi käsitleda.    Büroo ülesanneteks on: